Bushe Mfwile Ukupepa ku Batakatifu?
Ifyo Baibolo ilanda
Awe iyo. Baibolo ilanda ukuti tulingile ukupepa fye kuli Lesa, mwi shina lya kwa Yesu. Yesu aebele abasambi bakwe ukuti: “
E ico imwe pepeni ifyo amuti: Shifwe wa mu muulu, ishina lyenu libelwe akatiina.” (Mateo 6:9) Kanshi, Yesu aebele abasambi bakwe ukupepa fye kuli Lesa, te ku batakatifu, bamalaika, nelyo ku uuli onse.
Na kabili, Yesu aebele abasambi bakwe ati: “
Nine nshila ne cine no mweo; takuli uwisa kuli Tata, kano aishila muli ine.” (Yohane 14:6) Ni Yesu fye e o Lesa apeela amaka ya kulandilako abantu kuli Lesa.—AbaHebere 7:25.
Bushe kuti cabipa nga ndepepa kuli Lesa e lyo na ku batakatifu?
Pa Mafunde 10 pali ne funde ilyo Lesa atile: “
Ne Yehova Lesa obe ndi Lesa, wa kalumwa.” (Ukufuma 20:5) Bushe ifi Lesa atile “ndi Lesa wa kalumwa,” aloseshe mwi? Pa tulembo twa pe samba pali ili ilembo muli Baibolo ya New American Bible, patila “
afwaya ukulamupepa fye eka.” Kanshi Lesa afwaya ukuti e o tulepepa fye eka, kabili e o tulingile ukulungatikako amapepo yesu epela.—Esaya 48:11.
Nga twapepa ku muntu uuli onse, ku batakatifu nelyo bamalaika, Lesa alafulwa. Ilyo umutumwa Yohane afwaile ukupepa malaika, malaika alimukenye. Amwebele ati: “
Awe, ico te co! Ndi musha mubiyo, kabili umunabo wa bamunonko abakwata ubunte bwa kwa Yesu. Pepa Lesa.”—Ukusokolola 19:10.
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn